Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Б. М.од Кавадарци, поднесена против Решение на Општина Каварци, по предметот Барање за пристап до информации од јавен карактер, на 10.06.2023 година го донесе следното

**Р Е Ш Е Н И Е**

**1**. Жалбата изјавена од од Б.М. од Кавадарци, поднесена против Решението на Општина Каварци бр. 23-1527/2 од 21.03.2023 година, заведена во Агенцијата под бр.08-123 на 29.03.2023 година, по предметот Барање за пристап до информации од јавен карактер**, СЕ ОДБИВА како неоснована**.

**2.** **СЕ ПОТВРДУВА** Решението на Имателот на информација бр.23-1527/7 од 06.04.2022 година**.**

**О Б Р А З Л О Ж Е Н И Е**

Б. М. од Кавадарци, како што се наведува во Жалбата на 01.03.2023 година, поднел Барање за пристап до информации од јавен карактер до Општина Кавадарци, со кое побарал по пошта да му се достави препис од следната информација:

“Дали постојат следните документи:

Елаборат за решение имотно правни работи, Проект и Градежна дозвола.

Во врска со изведување на пристапната улица предвидена на дел од КП.бр.15607/4 КО Кавадарци сопственост на Република Северна Македонија која не влегува во градежната парцела бр.ф.168 согласно деталниот урбанистички план УП „Крсте Мисирков“ 2004-2009“ донесен со одлука бр.07-81143 од 15.08.2004 г. на Советот на Општина Кавадарци.“

Постапувајќи по оваа Барање, Имателот на информации донел Решение бр.23-1527/2 од 08.03.2023 година со кое Барање се усвојува. Во Решението е наведено: „Во врска со вашето барањето, за КП бр.15607/4 КО Кавадарци согласно важечниот ДУП, постои дел кој е пешачка патека, а дел е земјиште што урбанистички припаѓа на соседна парцела. Делот од пешачката патека Општина Кавадарци ќе го заврши согласно ДУП. Во однос на вашето барање за документација за елаборат, проект и градежна дозвола, Ве упатуваме дека општината работи согласно детален урбанистички план...“

Незадоволен од наведеното Решение, Барателот на информации во законски предвидениот рок поднесе Жалба до Агенцијата, заведена во Агенцијата под бр.08-123 на 15.03.2023 година. Во Жалбата е наведено дека: „Видно од содржината на решението жалителот како барател не ја добил информацијата која ја барал...“

Агенцијата со електронски допис бр.08-123 од 15.03.2023 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 24.03.2023 година до Агенцијата достави Службена белешка бр.23-1527/4 од 21.03.2023 година, во кое е наведено дека: „Катастарска парцела КП 15607/4 е во сопственост на РМ и за неа нема елаборат за решени имотно правни работи. Улицата која е предмет на реконструкција е постоечка, не се пробива сега, само се реновира, односно се менуваше водовод и канализација каде се оштети асфалтот и истата ќе се асфалтира, заота нема потреба од гражна дозвола и проект...“, исто така, Имателот достави ново Решение бр.23-1527/5 од 21.03.2023. Во Решението е наведено дека: „Во однос на прашањето за елаборат за решени имотно правни работи, ви одговараме: Катастарската парцела наведена во барањето...е во сопственост на Република Северна Македонија, во однос на истото, нема елаборат за решени имотно-правни работи...“

Пред Агенцијата да постапи по Првата жалба, Барателот на информации незадоволен од горенаведеното решение, на 29.03.2023 година поднесе Втора жалба до Агенцијата, заведена во под бр.08-123. Во Жалбата е наведено дека: „..наведениот заклучоци на имателот се во контрадикторност се утврдува од горенаведеното тврдење дека сепак се работи за пристапна патека за која се бараат бараните документи..“

Агенцијата со електронски допис бр.08-123 од 30.03.2023 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 07.04.2023 година до Агенцијата наместо да достави произнесување по жалба, достави ново Решение бр.23-1527/7 од 06.04.2023 година, во кое е наведено дека: „Во однос на вашето прашање, Ви одговараме: Нема елаборат за решени имотно-правни работи (имотно правните работи се решени). Нема проект и градежна дозвола (се работи за постоечка улица упишана во агенција за катастар).“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр.23-1257/7 од 06.04.2023 година на Имателот на информации го потврди**, поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации постапил правилно по Барањето за пристап до информации од јавен карактер со тоа што донел правилно и врз закон засновано Решение.

Во конкретниот случај, Имателот на информации со донесеното решение му овозможил пристап по бараните информации во таа форма со која располага, односно му одговорил дека не постои проект и градежна дозвола, односно дека не ја создал и не располага со бараната информација.

Согласно член 3 став 1 алинеја 2 од Законот за слободен пристап до информации од јавен карактер: „информација од јавен карактер е информација во која било форма што ја создал или со која располага имателот на информацијата согласно со неговите надлежности“.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**